Det bliver en stærk duo, der skal skiftes til at vogte målet for Aalborg Pirates i den kommende sæson. De nykårede danmarksmestre har nemlig indgået en to-årig aftale med 26-årige Thomas Lillie. - Lillie er en af ligaens bedste danske målmænd, og han har flere gange været en torn i øjet på os i de kampe, hvor vi har spillet mod ham. Vi er glade for nu at få ham til Aalborg, så vi nu kan uden tvivl kan sige, at vi har ligaens bedste målmandsteam, siger Pirates' sportschef Ronny Larsen. Aalborg Pirates har også papir på den nuværende førstemålmand George Sørensen for den kommende sæson, så de to stærke målmænd kan supplere hinanden. - Det giver os en masse fleksibilitet i forhold til, hvem der spiller de forskellige kampe i en forhåbentlig lang sæson, siger Ronny Larsen. Har fortid i Frederikshavn Thomas Lillie har i de seneste to sæsoner været Esbjerg Energys førstemålmand. Han har to gange været med til at vinde det danske mesterskab - med SønderjyskE i 2014 og med Rungsted Seier Capital i 2019, hvor han desuden blev kåret til den bedste målmand i Metal Ligaen. Fra 2016 til 2018 spillede Thomas Lillie for Frederikshavn White Hawks, og han har i alt spillet over 250 kampe i den danske liga og har som ungdomsspiller været tilknyttet den svenske klub Växjö Lakers Thomas Lillie flytter snarest til Aalborg, hvor han kommer til at deltage i sommertræningen med den øvrige trup, oplyser Aalborg Pirates.

Opsummering:
Aalborg Pirates forstærker sig på målmandsposten med 26-årige Thomas Lillie, der har skrevet under på en to-årig kontrakt med de danske mestre.